钦定古今图书集成/明伦汇编/氏族典/第386卷 > 李敬元
## 钦定古今图书集成/明伦汇编/氏族典/第386卷 > 李敬元

按《唐书李敬元传》：“敬元，亳州谯人。高宗在东宫，马周
荐其材，召入崇贤馆侍读，历西台舍人、弘文馆学士，
拜西台侍郎，同东西台三品，兼检校司列少常伯。自
永徽后，选员寖多，惟敬元居职有能称。性彊记，虽官
万员，遇诸道，未尝忘姓氏。有来诉者，口谕书判参舛，
及殿累本末，无少缪，天下服其明。咸亨二年，转中书”
侍郎，兼太子右庶子、同中书门下三品，进吏部尚书。
仪凤元年，拜中书令，封赵国公。刘仁轨讨吐蕃，奏“河
西镇将非敬元不可”，乃拜洮河道大总管，统兵十八
万代仁轨。与吐蕃将战青海，大败，称疾求罢归，许之。
既入见，帝察实不病，贬衡州刺史。久之，迁扬州长史，
卒官。谥文宪。二子：思冲、守一。